**Ministru kabineta noteikumu projekta**

**“Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām”   
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) noteikumu projekts “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām” izstrādāts, pamatojoties uz Fizisko personu elektroniskās identifikācijas likuma (turpmāk – FPEIL) 13. pantu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai elektroniskās identifikācijas pakalpojuma sniedzējs kļūtu par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju, tam ir jābūt reģistrētam kvalificētu elektroniskās identifikācijas pakalpojumu sniedzēju reģistrā (turpmāk — reģistrs). Uzraudzības institūcijas pienākumos ietilpst kvalificētu un kvalificētu paaugstinātas drošības elektroniskās identifikācijas pakalpojumu sniedzēju uzraudzība un reģistrēšana reģistrā.  Lai elektroniskās identifikācijas pakalpojuma sniedzējs varētu reģistrēties reģistrā, priekšnoteikums ir uzraudzības institūcijai iesniegt vairākus dokumentus. Viens no šādiem dokumentiem ir apliecinājums, ka tas atbilst visām FPEIL 13. pantā minētajām tehniskajām un organizatoriskajām prasībām.  Saskaņā ar FPEIL 13. pantu MK nosaka:   1. tehniskās un organizatoriskās prasības, kādām atbilst:    1. kvalificēts un kvalificēts paaugstinātas drošības elektroniskās identifikācijas pakalpojuma sniedzējs,    2. autentifikācija,    3. elektroniskās identifikācijas līdzekļi; 2. kārtību, kādā tiek nodrošināta kvalificēta un kvalificēta paaugstinātas drošības elektroniskās identifikācijas līdzekļa darbības izbeigšana; 3. kārtību, kādā veicama droša elektroniskās identifikācijas pārbaude; 4. kārtību, kādā veicama autentifikācijas apliecinājuma un ar neveiksmīgiem autentifikācijas mēģinājumiem saistītas informācijas izsniegšana un glabāšana; 5. elektroniskās identifikācijas pakalpojuma sniegšanas informācijas sistēmu, iekārtu un procedūru drošības pārbaudes kārtību un termiņus.   Balstoties uz likumā noteikto, ir izstrādāts MK noteikumu projekts “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām”.  Šī MK noteikumu projekta **mērķis** ir noteikt tehniskās un organizatoriskās prasības, kādām jāatbilst elektroniskās identifikācijas pakalpojuma sniedzējam un tā sniegtajam pakalpojumam, ja tas vēlas kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju.  Fizisko personu elektroniskās identifikācijas likums definē vairākus terminus, taču sekmīgai MK noteikumu projekta izstrādei un ieviešanai nepieciešams skaidrot papildu terminus, kas raksturo elektroniskās identifikācijas pakalpojuma sniegšanas procesus. MK noteikumu projektā ir ieviesti astoņi jauni termini, sešus no tiem var iedalīt divās savstarpēji saistītās grupās.  Pirmā terminu grupa:  **1.Elements.** Elektroniskās identifikācijas līdzeklis sastāv no vairākiem elementiem. Elements var būt gan materiāls, piemēram, kodu karte, gan nemateriāls, piemēram, PIN kods. Pamatā elementus izmanto atkārtoti (vairākas reizes), piemēram, autentificējoties ar internetbanku pakalpojumā, kodu karte būs tas elements, kuru izmantos katrā autentifikācijas reizē. Tomēr atsevišķos gadījumos elements var būt arī tikai vienreiz izmantojams, piemēram, unikālais kods, ko fiziska persona saņem no jauna katru reizi, kad tā veic autentifikāciju.  Elementi savā starpā atšķiras arī ar to, ka ir tādi, kas nesatur fizisko personu datus, un tādi, kas tos satur. Fizisko personu datus nesatur, piemēram, jau pieminētā kodu karte, PIN kods u.c. Elementa piemērs, kas satur fiziskās personas datus, ir autentifikācijas sertifikāts, kas tiek ievietots Pilsonības un migrācijas lietu pārvaldes izsniegtajā personas apliecībā. Elementiem, kas nesatur fiziskas personas datus, nav derīguma termiņa, taču elementam, kas satur fiziskas personas datus, MK noteikumu projektā tiek noteikts maksimālais derīguma termiņš (10. punkts).  Ministru kabineta noteikumu projektā pie kvalificēta paaugstinātas drošības elektroniskās identifikācijas pakalpojuma sniedzēja papildu prasībām (4. punkts) norādīts, ka elektroniskās identifikācijas pakalpojuma sniedzējs papildus izsniedz fiziskai personai elementu, kurš nepieciešams elektroniskās identifikācijas līdzekļa pirmreizējai lietošanai. Tas ir elements, ko izmanto vienu reizi, viena konkrēta elektroniskās identifikācijas līdzekļa dzīves cikla laikā, lai fiziskā persona no savas puses aktivizētu elektroniskās identifikācijas līdzekli.  **2.Bloķēšana.** Tās ir darbības, ko veic elektroniskās identifikācijas pakalpojuma sniedzējs, lai uz laiku apturētu elektroniskās identifikācijas līdzekļa elementa darbību. Pēc bloķēšanas, kurā tiek izmantots elektroniskās identifikācijas līdzeklis, kas satur bloķēto elementu, nav iespējams saņemt elektroniskās identifikācijas pakalpojumu. Bloķēšana ir nepieciešama gadījumos, kad fiziska persona ir nozaudējusi savu elektroniskās identifikācijas līdzekli vai arī radušās aizdomas, ka elektroniskās identifikācijas līdzekli mēģina izmantot cita fiziska persona (piemēram, neveiksmīgas autentifikācijas mēģinājumu ir bijis vairāk, nekā to pieļauj elektroniskās identifikācijas pakalpojuma sniedzējs).  **3.Atjaunošana.**  Tās ir darbības, ko veic elektroniskās identifikācijas pakalpojuma sniedzējs, lai atjaunotu elektroniskās identifikācijas līdzekļa elementa darbību, kas iepriekš ticis nobloķēts, tādējādi elektroniskās identifikācijas līdzeklis, kas satur bloķēto elementu, atkal ir derīgs darbam un ar to iespējams saņemt elektroniskās identifikācijas pakalpojumu.  **4.Elektroniskās identifikācijas līdzekļa izbeigšana.**  Tās ir darbības, ko veic elektroniskās identifikācijas pakalpojuma sniedzējs, lai neatgriezeniski izbeigtu elektroniskās identifikācijas līdzekļa darbību. Tas nozīmē, ka elektroniskās identifikācijas līdzekli nekad vairs nevarēs izmantot elektroniskās identifikācijas pakalpojuma saņemšanai. Elektroniskās identifikācijas līdzekļa izbeigšanu veic FPEIL 6. panta otrajā daļā minētajos gadījumos.  Otrā terminu grupa, kas ir savstarpēji saistīti:  **1.Elektroniskās identifikācijas shēma.** Tas ir veids, kā konkrēts elektroniskās identifikācijas pakalpojuma sniedzēja organizē elektroniskās identifikācijas līdzekļu izsniegšanu fiziskām personām.  **2.Fiziskās personas datu iekļaušana elektroniskās identifikācijas shēmā.** Tas nozīmē, ka fiziskā persona piekrīt saņemt elektroniskās identifikācijas pakalpojumu no konkrētā elektroniskās identifikācijas pakalpojuma sniedzēja, tāpat elektroniskās identifikācijas pakalpojuma sniedzējs piekrīt sniegt savu pakalpojumu konkrētai fiziskai persona un izsniedz tai piesaistītu elektroniskās identifikācijas līdzekli.  Atsevišķi termini, kas nav savstarpēji saistīti:  **1.Abpusējā atpazīšana.** Šis ir tehnisks process informācijas tehnoloģiju līmenī. Šī procesa laikā kāds no fiziskas personas elektroniskās identifikācijas līdzeklī esošajiem elementiem pārliecinās, ka tas veic sava elektroniskās identifikācijas pakalpojuma sniedzēja piedāvāto autentifikāciju, un otrādi – elektroniskās identifikācijas pakalpojuma sniedzējs pārliecinās, ka tā piedāvāto autentifikāciju izmanto fiziska persona ar tā izsniegtu atbilstošu elektroniskās identifikācijas līdzekli.  **2.Interneta protokols**. Interneta protokols ir interneta vidē lietots protokols, kura uzdevums ir nodrošināt datu pārraidi. Izmantojot šo protokolu var noteikt interneta protokola adresi, kas ir unikāls ierīces identifikators. MK noteikumu projektā ir noteikts, ka gadījumos, kad tas iespējams, elektroniskās identifikācijas pakalpojuma sniedzējs saglabā interneta protokola adresi, no kuras veikts neveiksmīgais autentifikācijas mēģinājums. Nosakot interneta protokola adresi, iespējams atrast konkrētu ierīci (datoru, viedierīci) no kuras veikts neveiksmīgais autentifikācijas mēģinājums, kā rezultātā ir iespējams atrast, piemēram, viltus personu, kura veikusi neveiksmīgo autentifikācijas mēģinājumu, un mēģinājusi saņemt citas fiziskās personas elektronisko identifikācijas pakalpojumu.  Ministru kabineta noteikumu projektā ir ietvertas prasības par atsevišķu elektroniskās identifikācijas pakalpojuma daļu pieejamību, taču tas attiecināms konkrēti uz autentifikāciju, elementu bloķēšanu un atjaunošanu, elektroniskās identifikācijas līdzekļu izbeigšanu (3.1. un 3.2. apakšpunkts). Citas elektroniskās identifikācijas pakalpojuma sniegšanas daļas (piemēram, elektroniskās identifikācijas kartes izgatavošanas process) būtiski neietekmē faktisko elektroniskās identifikācijas procesu, kas tiek veikts, cenšoties piekļūt elektroniskajam pakalpojumam. Elektroniskās identifikācijas pakalpojums ir pieejams noteiktā laikā tiktāl, cik tas ir atkarīgs no elektroniskās identifikācijas pakalpojuma sniedzēja. Tas nozīmē, ka gadījumos, kad elektroniskās identifikācijas pakalpojums nav pieejams citu iesaistīto pušu kļūdu dēļ, elektroniskās identifikācijas pakalpojuma sniedzējs neuzņemas par to atbildību. Piemēram, kvalificēts un kvalificēts paaugstinātas drošības elektroniskās identifikācijas pakalpojuma sniedzējs autentifikācijas vajadzībām fizisko personu datus pārbauda, salīdzinot tos ar Iedzīvotāju reģistru. Gadījumā, ja Iedzīvotāju reģistra sistēma nav pieejama, tā vairs nav kvalificēta vai kvalificēta paaugstinātas drošības elektroniskās identifikācijas pakalpojuma sniedzēja atbildība. Elektroniskā pakalpojuma pieejamības laiks ir noteikts pēc Latvijas laika zonas, jo FPEIL neierobežo kvalificēties arī elektroniskās identifikācijas pakalpojuma sniedzējus no citām valstīm, taču, tā kā paredzams, ka viņu elektroniskās identifikācijas pakalpojumu izmantos Latvijā esošie elektronisko pakalpojumu sniedzēji un fiziskās personas, svarīgi ir nodrošināt Latvijā aktuālu pakalpojuma pieejamības laiku.  Ministru kabineta noteikumu projektā ir noteikts pienākums nodrošināt publiski pieejamas tās informācijas sistēmu, iekārtu un procedūru drošības apraksta daļas, kas attiecas, pirmkārt, uz fizisko personu, kas saņem elektroniskās identifikācijas pakalpojumu, un, otrkārt, elektroniskā pakalpojuma sniedzēju, kas sava pakalpojuma piekļuvei izmanto elektroniskās identifikācijas pakalpojumu (3.9. punkts). Tomēr elektroniskās identifikācijas pakalpojuma sniedzējam nav pienākuma publiskot visu drošības aprakstā norādāmo informāciju, jo šādā gadījumā tas varētu kaitēt elektroniskās identifikācijas pakalpojuma drošībai, kā arī atturēt elektroniskās identifikācijas pakalpojuma sniedzēju no vēlēšanās izpildīt kvalificēta vai kvalificēta paaugstinātas drošības elektroniskās identifikācijas pakalpojuma sniedzēja statusa iegūšanai noteiktās normas. Tāpēc MK noteikumu projektā ir izdalītas konkrētas informācijas sistēmu, iekārtu un procedūru drošības apraksta daļas, kuras nevajadzētu publiskot. Ar informācijas sistēmu, iekārtu un procedūru drošības aprakstā norādāmo informāciju un konkrētām tā daļām var iepazīties MK noteikumu projektā “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniegšanas informācijas sistēmu, iekārtu un procedūru drošības aprakstā norādāmo informāciju”.  Ministru kabineta noteikumu projektā noteikts, ka par kvalificētu paaugstinātas drošības elektroniskās identifikācijas pakalpojuma sniedzēju var kļūt tikai tāds elektroniskās identifikācijas pakalpojuma sniedzējs, kas savu darbību pilnībā nodrošina Latvijas Republikas jurisdikcijā esošā teritorijā. Tas nozīmē, ka elektroniskās identifikācijas pakalpojuma sniedzējs elektroniskās identifikācijas shēmā izmantotos tehniskos resursus, programmatūras un cilvēkresursus izvieto un elektroniskās identifikācijas shēmā iekļautos fiziskās personas datus un neizmantotos identifikācijas līdzekļus glabā iepriekš minētajā teritorijā (6. punkts). Taču, lai šī prasība nebūtu pārāk nesamērīga, par kvalificētu elektroniskās identifikācijas pakalpojuma sniedzēju varēs kļūt arī tādi elektroniskās identifikācijas pakalpojuma sniedzēji, kuri savu darbību pilnībā nodrošinās Eiropas Savienības vai Eiropas Ekonomiskās zonas valstu jurisdikcijā esošajā teritorijā (5. punkts).  Ministru kabineta noteikumu projektā ir noteikts, ka maksimālais pieļaujamais neveiksmīgu autentifikācijas mēģinājumu skaits ir piecas reizes pēc kārtas (7.5. punkts). Šāds skaits izvēlēts, balstoties uz starptautisko labo praksi. Tomēr elektroniskās identifikācijas pakalpojuma sniedzējs šo skaitu var arī samazināt pēc saviem ieskatiem, balstoties uz savu pieredzi, un bloķēt elementu jau pēc, piemēram, otrās reizes.  Ministru kabineta noteikumu projektā ir izdalītas tehniskās un organizatoriskās prasības atbilstoši elektroniskās identifikācijas pakalpojuma sniedzēja pakalpojuma veidam – kvalificētam vai kvalificētam paaugstinātas drošības. Kvalificētam elektroniskās identifikācijas pakalpojuma sniedzējam kā minimums jāatbilst visām tām tehniskajām un organizatoriskajām prasībām, kas noteiktas kvalificētam un kvalificētam paaugstinātas drošības elektroniskās identifikācijas pakalpojuma sniedzējam. Kvalificētam paaugstinātas drošības elektroniskās identifikācijas pakalpojuma sniedzējam kā minimums jāatbilst visām tām tehniskajām un organizatoriskajām prasībām, kas noteiktas gankvalificētam un kvalificētam paaugstinātas drošības elektroniskās identifikācijas pakalpojuma sniedzējam, gan papildus – kvalificētam paaugstinātas drošības elektroniskās identifikācijas pakalpojuma sniedzējam.  MK noteikumu projektā kvalificētam paaugstinātas drošības elektroniskās identifikācijas pakalpojuma sniedzējam papildu prasības ir izvirzītas:   1. tehniskajām un organizatoriskajām prasībām, kādām atbilst kvalificēts paaugstinātas drošības elektroniskās identifikācijas pakalpojuma sniedzējs (4. un 6. punkts); 2. tehniskajām un organizatoriskajām prasībām, kādām atbilst kvalificēta paaugstinātas drošības elektroniskās identifikācijas pakalpojuma sniedzēja elektroniskās identifikācijas līdzekļi (9. un 10. punkts); 3. drošai, kvalificētai paaugstinātas drošības elektroniskās identifikācijas pārbaudei (12.4. punkts).   Ministru kabineta noteikumu projektā atsevišķas prasības elektroniskās identifikācijas pakalpojuma sniedzējam ir jāizpilda tikai tad, ja tas iespējams. MK noteikumu projekta izstrādes laikā tika konstatēts, ka atsevišķas prasības ne vienmēr ir tehniski iespējamas no elektroniskās identifikācijas pakalpojuma sniedzēja puses. Tā kā šī noteikumu projekta mērķis nav ierobežot elektroniskās identifikācijas pakalpojumu sniedzēju tehnoloģisko daudzveidību un attīstību, atsevišķām prasībām, kuras nebija sevišķi svarīgas, varēja uzlikt šādu atkāpi (11.3., 11.4. un 14. punkts). |
| 3. | Projekta izstrādē iesaistītās institūcijas | Projekta izstrādē tika iesaistītas šādas institūcijas:   1. Vides aizsardzības un reģionālās attīstības ministrija (turpmāk – VARAM); 2. Informācijas tehnoloģiju drošības incidentu novēršanas institūcija (turpmāk – CERT.LV); 3. Pilsonības un migrācijas lietu pārvalde (turpmāk – PMLP); 4. Valsts reģionālās attīstības aģentūra (turpmāk – VRAA); 5. Latvijas Valsts radio un televīzijas centrs (turpmāk – LVRTC); 6. Latvijas Informācijas un komunikācijas tehnoloģijas asociācija (turpmāk – LIKTA); 7. Latvijas Komercbanku asociācija (turpmāk – LKA); 8. Informācijas tehnoloģiju un informācijas sistēmu drošības ekspertu grupa (turpmāk – DEG); 9. biedrība “ISACA Latvijas nodaļa (turpmāk – ISACA). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Elektroniskās identifikācijas pakalpojuma sniedzēji, kas vēlas kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju. Piemēram, PMLP, LVRTC, banku sektors, uzņēmumi, kuri sniedz elektroniskās identifikācijas pakalpojumus. 2. Uzraudzības institūcijas apstiprinātajā ekspertu sarakstā iekļautie eksperti, kuriem jāpārbauda, vai kvalificēts un kvalificēts paaugstinātas drošības elektroniskās identifikācijas pakalpojuma sniedzējs atbilst FPEIL noteiktajām prasībām, un jāsagatavo drošības pārbaudes atzinums. 3. Uzraudzības institūcija, kura uzrauga kvalificētus un kvalificētus paaugstinātas drošības elektroniskās identifikācijas pakalpojuma sniedzējus un reģistrē tos reģistrā. Uzraudzības institūcija pieņem apliecinājumu, ka elektroniskās identifikācijas pakalpojuma sniedzējs atbilst visām MK noteikumu projektā noteiktajām prasībām, un drošības pārbaudes atzinumu, kas nepieciešams, lai elektroniskās identifikācijas pakalpojuma sniedzējs tiktu reģistrēts reģistrā. 4. Elektroniskā pakalpojuma sniedzēji, kuri sniedz savus pakalpojumus, izmantojot reģistrētos elektroniskās identifikācijas pakalpojuma sniedzējus. Elektroniskā pakalpojuma sniedzējam ir jāsadarbojas ar elektroniskās identifikācijas pakalpojumu sniedzēju, lai fiziskai personai sniegtā elektroniskā identifikācija atbilstu visām MK noteikumu projektā noteiktajām prasībām. |
| 2. | Tiesiskā regulējuma ietekme uz tautsaimniecību un administratīvo slogu | Fiziskās personas, kas izmantos kvalificētu vai kvalificētu paaugstinātas drošības elektroniskās identifikācijas pakalpojumu, varēs paļauties uz pakalpojuma drošumu, jo viens no galvenajiem priekšnoteikumiem, lai elektroniskās identifikācijas pakalpojuma sniedzējs kļūtu par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju, ir – tam jāatbilst visām MK noteikumu projektā noteiktajām prasībām. Tieši šī iemesla dēļ elektroniskā pakalpojuma sniedzēji, kas saņems kvalificētu vai kvalificētu paaugstinātas drošības elektroniskās identifikācijas pakalpojumu, lai elektroniski identificētu fiziskas personas savam elektroniskajam pakalpojumam, varēs būt pārliecināti, ka fiziskajām personām piedāvātā elektroniskā identifikācija ir kvalificēta vai kvalificēta paaugstinātas drošības.  Administratīvais slogs palielināsies:   1. elektroniskās identifikācijas pakalpojuma sniedzējiem (PMLP, LVRTC, banku sektoram, uzņēmumiem, kuri sniedz elektroniskās identifikācijas pakalpojumus), kas nolems kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju, jo tiem kā minimums būs jāatbilst visām MK noteikumu projektā noteiktajām prasībām; 2. uzraudzības institūcijas apstiprinātajā ekspertu sarakstā iekļautajiem ekspertiem, jo tiem būs jāpārbauda, vai kvalificēts un kvalificēts paaugstinātas drošības elektroniskās identifikācijas pakalpojuma sniedzējs atbilst FPEIL un šajā noteikumu projektā noteiktajām prasībām, un jāsagatavo drošības pārbaudes atzinums; 3. uzraudzības institūcijai, jo tai būs jāpārbauda elektroniskās identifikācijas pakalpojuma sniedzēju iesniegtie apliecinājumi, lai tie atbilstu visām MK noteikumu projektā noteiktajām prasībām, un eksperta iesniegtais drošības pārbaudes atzinums. |
| 3. | Administratīvo izmaksu monetārs novērtējums | Ņemot vērā to, ka Aizsardzības ministrijai tika piešķirti papildus finanšu līdzekļi uzraudzības institūcijas izveidei, tad šis anotācijas punkts netiek aizpildīts. Uzraudzības institūcija savas kompetences ietvaros pildīs FPEIL noteiktās prasības. Šie MK noteikumi nosaka kvalificēta vai kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehnikās un organizatoriskās prasības. Projekta tiesiskais regulējums uzraudzības institūcijai nemaina tiesības un pienākumus, kā arī veicamās darbības. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika izstrādāts sadarbībā ar nevalstisko sektoru, projekta izveides procesā tika iesaistītas šādas nevalstiskā sektora institūcijas:   1. LIKTA; 2. LKA; 3. DEG. |
| 2. | Sabiedrības līdzdalība projekta izstrādē | Projekts sabiedriskajai apspriešanai publicēts AM mājaslapas sadaļā „Sabiedrības līdzdalība”. |
| 3. | Sabiedrības līdzdalības rezultāti | Netika saņemti konceptuāli iebildumi projekta tālākai virzībai. Projekts tika atbalstīts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildē iesaistīti:   1. elektroniskās identifikācijas pakalpojuma sniedzēji, kuri vēlēsies kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju; 2. elektronisko pakalpojumu sniedzēji; 3. uzraudzības institūcija; 4. uzraudzības institūcijas sarakstā apstiprinātie eksperti. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Aizsardzības ministrs R. Bergmanis

Vīza: valsts sekretārs J. Garisons

2361

24.04.2017 10:18:00

I.Z. Radziņa, 67335175

[Ilze.Radzina@mod.gov.lv](mailto:Ilze.Radzina@mod.gov.lv)